**PEDAGÓGIAI GYAKORLAT KASSÁN**

**2019-1-HU01-KA102-060543**

**PROJEKTBESZÁMOLÓ**

2019-ben intézményünk második alkalommal nyert támogatást szakképzési mobilitás megvalósítására, melyre 2019. november 04. és 26. között került sor. Ennek keretében intézményünk 15 pedagógia szakos diákja vett részt szakmai gyakorlaton Kassa oktatási intézményeiben.

A programban koordinátorként és kísérőtanárként vettem részt. A tizenöt diák mellé 2 kísérőtanár kint tartózkodását támogatta a nemzeti iroda, mivel azonban a mobilitásra iskolaidőben került sor, a projekt felénél Kiss Gábor kollégámat és engem váltottak fel Szabó Barnáné és Csernyik András kollégák.

A programot több okból indítottuk: az első pályázat sikeres elbírálását követően még a kiutazás előtt voltunk, mégis úgy gondoltuk, hogy a program sok lehetőséget hordoz magában, és ismét pályázunk. Utólag ez a sejtésünk igaznak bizonyult. Immár két megvalósult mobilitáson vagyunk túl. Eredeti szándékunk az intézményünkben, 2017-ben újonnan indult nyelvi előkészítő képzés valamint a turisztika ágazat népszerűsítése volt, illetve, hogy az itt tanuló diákoknak külföldön biztosítsunk nyelvgyakorlási lehetőséget. A 2019. évi pályázatunkkal pedig a legnagyobb hagyományokkal rendelkező ágazatunk a pedagógia népszerűsítését tűztük ki célul. Hosszú távú célunk az Erasmus+ pályázattal az intézmény beiskolázási mutatóinak javítása, illetve az iskolánkban folyó nevelés és oktatás színvonalának fejlesztése, tanulóink munkavállalási esélyének növelése.

A kiutazó diákok ez alkalommal nem azonos évfolyamból kerültek ki. Mivel a 11. és a 12. évfolyamban is jócskán akadnak elhivatott, rátermett diákjaink, ezért úgy gondoltuk, hogy nekik is megadjuk a lehetőséget a részvételre. Utólag is jó döntésnek bizonyult az idősebb diákok bevonása, hiszen ők már jóval több gyakorlati tapasztalattal rendelkeztek, mint fiatalabb társaik. A végzős diákok érdekeit szem előtt tartva a kiutazást a szalagavató utáni időpontra időzítettük, még az első félévre, amikor is az esetleges kieső tanulmányaikat könnyebben tudják pótolni.

A programon való részvétel egyfajta érdem, melynek elnyeréséhez a diákokat több szempont alapján szűrtük meg, mint például: tanulmányi eredmény, nyelvtudás, motiváció, szakmai rátermettség, olyan személyes tulajdonságok, mint önállóság, problémamegoldó képesség. Ezeket a mutatókat a tanulmányi eredmények, osztályfőnök, nyelvtanárok és szaktanárok véleménye, alapján értékeltük. A jelentkezők motivációs levél, magyar és angol nyelvű Europass önéletrajz benyújtásával pályázhattak a kiutazásra. A döntést az osztályfőnökök, szaktanárok, iskolavezetés és a programkoordinátor együtt hozták meg, a benyújtott dokumentumok, valamint a több kritériumot felsorakoztató értékelőlap pontozási rendszere alapján.

A kiválasztásra már az előző tanév végén sor került, mivel ez alkalommal a kiutazást késő őszre terveztük, a diákok felkészítését pedig már szeptemberben elkezdtük. A nyelvi szintfelmérők elvégzése után a jelöltek az angol nyelvórákkal párhuzamosan az OLS nyelvi kurzusfelületen dolgozva fejlesztették nyelvtudásukat. Emellett heti rendszerességgel találkoztunk, ahol kulturális, mentálhigiénés órák keretében témákra bontva, diabemutató felhasználásával mutatták be egymásnak legfontosabb tudnivalókat Szlovákia valamint Kassa vonatkozásában, megismerkedtünk a szlovák oktatási rendszerrel. Mentálhigiénés célú beszélgetések keretében feltártuk a várható problémákat, nehézségeket, megbeszéltük a lehetséges megoldási módokat. A korábban beadott önéletrajzok és az OLS teszt eredményei alapján a külföldi oktatási intézmények kiválasztották a diákokat. Elkészíttettük a nemzetközi diák- és tanárigazolványokat.

A partnercéggel együttműködési megállapodást írtunk alá, illetve megszerveztük az utazást. Partnercégünk szülői értekezlet keretében további felkészítést tartott, ahol diákjaink és szüleik ösztöndíj megállapodást írtak alá, illetve választ kaphattak az esetlegesen felmerülő kérdéseikre. Ez alkalommal kézhez kaptak egy információs füzetet, mely tartalmazta az alapvető tudnivalókat a program tartalmi elemeiről, fontos elérhetőségekről, információt a szállásról és a munkahelyekről.

A külföldi tartózkodás alatt a lányok 4 különböző oktatási intézményben végeztek szakmai gyakorlatot: a Splash International - angol nyelvű bölcsőde, óvoda és iskola, az Enlish Learning Centre - angol nyelvű óvoda, a Márai Sándor Általános Iskola és Gimnázium iskolai osztályai, valamint a Materská skola, Óvoda - Zadielska magyar nyelvű óvodai csoportja.

A három hét alatt tanulóink hétköznaponként– betöltött életkortól függően – napi 6 illetve 8 órát dolgoztak, délutánonként és hétvégéken pedig szabadidős és kulturális programokat szerveztünk nekik: Városnézés idegenvezetővel, Kassa környéki kirándulás, vonatos kirándulás a Magas-Tátrába, színházlátogatás, koncert, jégkorcsolyázás, botanikus kert meglátogatása... A diákok által elvégezhető feladatokat megállapodásban rögzítettük, melyet a fogadó cégek maradéktalanul betartottak. Némely munkahelyen végig ugyanazokkal a csoportokkal dolgoztak, de olyan is akadt, ahol forgószínpad-szerűen mindenféle korosztállyal foglalkozhattak a tanulóink. A gyakorlat alatt a diákok munkanaplót vezettek, melyben rögzítették feladataikat, az elsajátított ismereteket és tapasztalatokat. A gyakorlat végén részvételi igazolást kaptak, majd Europass mobilitási igazolványt.

A szülőktől online kérdőív segítségével kértünk visszajelzést a program kapcsán, ahol elmondták, hogy gyermekeik nagyon sokat önállósodtak, az osztályban tanító tanárok véleménye szerint személyiségükben is nagyon sokat változtak, nyitottabbak lettek, talpraesettebbek.

Online kérdőívet töltöttek ki a szülők a program kivitelezésével, megvalósításával kapcsolatban is, ezeket a visszajelzéseket igyekszünk figyelembe venni a következő gyakorlat megtervezésekor, szervezésekor.

Korábbi tapasztalatok felhasználása:

Az előző évben még problémát okozott a kieső tanulmányi idő pótlása. Ennek elkerülése érdekében ez alkalommal már tanév elején értekezlet keretében tájékoztattuk az érintett szaktanárokat a kiutazás időpontjáról, a kiutazók személyéről, felhívtuk figyelmüket arra, hogy a pótlás idejét és módját egyeztessék a diákokkal.

A program terjesztésére több csatornát is igénybe vettünk. Továbbra is használtuk a korábban létrehozott facebook profilt, ( <https://www.facebook.com/nagykallobudai.erasmus.7> )melyen – azóta is – figyelemmel lehet követni minden Erasmus pályázattal kapcsolatos eseményt. Itt napi rendszerességgel osztottunk meg információkat a kint tartózkodás során, így népszerűsítve a projektet, valamint tájékoztatva a szülőket, barátokat, iskolatársakat.

A programot terjesztjük iskolánk honlapján

<https://www.bnaszki.sulinet.hu/viewpage.php?page_id=100> a zárórendezvényről a Nagykállói Televízió készített felvételt: <https://www.youtube.com/watch?v=Utwit501g3k&t=3s>

A hazautazást követően a diákok elvégezték az OLS nyelvi ellenőrző tesztet, majd hozzáláttak a munkanaplóik digitalizálásához. Az intézményi szintű zárórendezvényt megelőzően, projektünket népszerűsítettük az iskolánkban megrendezett I. Országos Pedagógiai Versenyen résztvevő csapatok kísérőtanárai között is. Ezen a rendezvényen a diákok egy része vett részt, mivel a többiek a versenyen képviselték iskolánkat, ahol az ország 16 szakgimnáziuma közül az előkelő 2. helyezést érték el.

Az intézményi zárórendezvényre március 6-án került sor a Szakmák Hete rendezvénysorozat záró programjaként, ahol tanulóink ünnepélyes keretek között vehették át az Europass mobilitási igazolványaikat. Ennek keretében a résztvevők bemutatták az iskola diákjainak, pedagógusainak, szakmai tanároknak, gyakorlatvezetőiknek a három hét tapasztalatait, elmesélték élményeiket, ezzel is bíztatva a hallgatóságot, hogy bátran jelentkezzenek a következő évi nyertes pályázatunkra.   
Ezt követően kizárólag a pedagógia szakos tanáraiknak és társaiknak mutatták be azokat az iskolákat és óvodákat, ahol szakmai gyakorlatukat végezték, illetve azt az "Ötletgyűjtemény" elnevezésű füzetet, melyben a legérdekesebb óvodai és iskolai feladatokat, jó gyakorlatokat fűzték csokorba.  
Az eseményt jó hangulatú, kötetlen beszélgetéssel zártuk, ahol a leendő pályázók tehették fel kérdéseiket a programmal kapcsolatban. A pályázat lezárulása után is tervezzük a program népszerűsítését: pályaválasztó szülői értekezleteken, az évente Nyíregyházán megrendezésre kerülő Pályaválasztási Kiállításon, valamint a 2020 novemberében tartandó intézményi Nyílt Napon.

Összegezve elmondhatom, hogy a program minden tekintetben sikeresnek tekinthető, a diákok nagyon sok területen szereztek tapasztalatot, fiatal koruk ellenére igyekeztek megállni a helyüket a munkahelyen, sokkal magabiztosabbak lettek a nyelvhasználat terültén is.

A nyelvi kompetenciák fejlődése mellett betekintést nyerhettek a külföldi munkavállalás lehetőségeibe, munkahelyi mentoraikkal nagyon jó kapcsolat alakult ki, többekkel a projekt befejezését követően is tartják a kapcsolatot.

A jövőben igyekszünk intézményi szinten is életben tartani a kialakult szakmai kapcsolatokat, további szakmai gyakorlatok kivitelezése, egyéb iskolai szakmai programok, versenyek megvalósítása, illetve a határon túli kapcsolatok ápolása céljából.

A pedagógia ágazat az utóbbi években ismét kezdi visszanyerni hajdani népszerűségét, úgy gondolom, hogy az intézményben megrendezésre kerülő pedagógiai témájú programok mellett, az idei Erasmus+ program is hozzájárul ahhoz, hogy ez a tendencia erősödjön. Sikerként könyveljük el, hogy az Erasmus+ már benne él az intézményi köztudatban, a diákok tisztában vannak a jelentőségével. A jól sikerült zárórendezvénynek köszönhetően még inkább beleláthattak a projekt részleteibe és már sokan várják a következő programot.

Pedagógusként nagyon jó érzés volt látni, hogy a befektetett energia megtérült, mert a gyerekek rengeteg változáson mentek keresztül, nagyon sokat fejlődtek és jó volt megtapasztalni, hogy 15-18 évesen egy idegen országban jól boldogultak és megállták a helyüket.

Felföldi Ilona

projektkoordinátor